ઉપરોક્ત ઘટનાક્રમના સંદર્ભમાં ચાર વિદ્વાન ન્યાયમૂર્તિઓએ બે મહિના પહેલાં ભારતના ચીફ જસ્ટિસને એક પત્ર લખ્યો હતો. ત્યારબાદ ગત સપ્તાહે પુન: સાત પાનાનો એક પત્ર લખ્યો હતો અને શુક્રવારે સવારે આ ચાર જજોએ ચીફ જસ્ટિસના નિવાસે જઇ વ્યક્તિગત રજૂઆત કરી અને ભારપૂર્વક કહ્યું હતું કે ભારતના ચીફ જસ્ટિસે જવાબદારીપૂર્વક વર્તવું જોઈએ. સુપ્રીમ કોર્ટની ગરિમા જળવાય એ રીતે મેટરોની ફાળવણી કરવી જોઇએ, પરંતુ ચીફ જસ્ટિસને સમજાવવામાં નિષ્ફળ જતા આ જજોએ પત્રકાર પરિષદ યોજીને પોતાનો ઊભરો ઠાલવ્યો હતો અને અંતે કહ્યું હતું કે, ભારત જેવા દેશમાં જો સુપ્રીમ કોર્ટની હાલત આ પ્રમાણે કથળતી જશે તો અમને ભીતિ છે કે દેશની લોકશાહી ખતરામાં છે. આ જજોની પત્રકાર પરિષદ બાદ સમગ્ર દેશમાં ઘેરા પ્રત્યાઘાત પડ્યા હતા. વડાપ્રધાન નરેન્દ્ર મોદીએ તાત્કાલીક કાયદામંત્રી રવિશંકર પ્રસાદને તેડાવ્યા હતા અને સમગ્ર મામલે ચર્ચા કરી હતી.